Onwards

Onwards er et musikkalbum med Triosphere, utgitt på Facefront i . Dette er gruppas debutalbum.

Produksjon
Besetningen var Ida Haukland på vokal og bass, Marcus Silver på gitar, Tor Ole Byberg på rytmegitar og Ørjan Aare Jørgensen på trommer. Silver var låtskriver og kom med sangtitler og -konsepter, mens Haukland skreiv resten av tekstene.

Albumet ble spilt inn i Studio Fredman i Gøteborg. Til albumslippet varmet Triosphere opp ved å spille support under W.A.S.P. sin norgesturné. «Sunriser» ble også sluppet som singel på Myspace før albumet ble gitt ut. Deretter var Onwards gjenstand for to slippkonserter, på Maiden i Oslo og Blæst i Trondheim.

Mottakelse
Adresseavisen slo fast at musikken var «virtuos», samspillet «imponerende stramt og fint» med «et metronomisk stramt komp». Bandet var «side om side» med de beste internasjonale bandene i sjangeren på sine beste sanger, men det var noe å «hente på melodiene og variasjonen i gitarriffene». Vokalist Ida Haukland fikk skryt for gode vokalprestasjoner i den ellers litt mannsdominerte sjangeren. Det samme mente Dagbladet om Triospheres plass «i en utskjelt og overbefolket sjanger». Vokalen samt Silvers «spennende og progressive arrangement» ble trukket fram, samtidig som denne anmelderen mente at det var vokallinjene som kunne «bli en smule monotone i lengden».

Jærbladet trakk fram «et bra sound» og gode musikalske prestasjoner. Men et «helt album blir litt for ensformig, og man skulle ønske at enkelte sanger skilte seg litt mer ut fra hverandre». Både anmelderen her og i Trønder-Avisa mente at Hauklands vokal minnet mest om Ronnie James Dio. Trønder-Avisa ga ellers også ros til melodiene, trøkket og autoriteten i spillingen, «bra, teknisk riffing og ditto trommespill» – men trakk for «manglende særpreg» og at «Triosphere kommer borti en del klisjeer typiske for sjangeren». Østlendingen anbefalte albumet for de som er «interessert i heavy metal spilt på den klassiske måten, men med bedre produksjon og litt mer tyngde enn hva de gjorde på 80-tallet». Terningkastet i alle de nevnte norske anmeldelsene ble 4.

I Twilight Magazin sto det at albumet var godt gjennomført og det var potensial for mer. «Det er bare synd at albumet ikke har noen røffe kanter og sangene er ikke noe mer enn bare gjennomsnittlige». Stormbringer.at ga 3 av 5 poeng, og mente at starten på albumet med «Onwards» part 1 og 2 var lovende, men særlig midten gikk i for kjente spor. I tillegg til den gode «Gunning For Glory» tok Det seg opp på slutten igjen, slik at Onwards kunne være verdt å lytte til «på grunn av "Onwards"-låtene og den ekstraordinære vokalen». Det samme sto hos Powermetal.de. «Jeg er nesten fristet til å si at det hadde vært bedre å gi ut en EP med det firedelte tittelsporet», konkluderte anmelderen der. Men også «Trinity», «Gunning For Glory» og tildels «Spitfire» hadde «sine øyeblikk».

I Portugal ble Onwards anmeldt av Metalcry.com, hvor Jorge Navas Alejo anbefalte å kjøpe albumet, som han hadde hørt på dusinvis av ganger. Rytmeseksjonen var «veldig (veldig) solid» og vokalen ga bandet en «unik identitet og personlighet». Høydepunktene var spredt utover hele plata; alle sanger hadde oppsiktsvekkende partier.

Sporliste
 «Onwards (Part 1)»
 «Onwards (Part 2)»
 «Trinity»
 «Lament»
 «Spitfire»
 «Silver Lining»
 «Gunning For Glory»
 «Sunriser»
 «Twilight»
 «Onwards (Part 3)»

Referanser

Eksterne lenker
Albumanmeldelse, Rock Hard nr. 239 (betalingsmur)
Albumanmeldelse av Even Knudsen, Arcticmetal.no

Debutalbum fra 2006
Progressiv metal-album
Norske musikkalbum